b'\n_START_ARTICLE_\nDu\xc5\xa1an Kermavner\n_START_SECTION_\n\xc5\xbdivljenje in delo\n_START_PARAGRAPH_\nKermavner je v letih 1923/24 \xc5\xa1tudiral na Visoki trgovski \xc5\xa1oli v Berlinu, leta 1932 je diplomiral na pedago\xc5\xa1ki fakulteti v Ljubljani in tam leta 1941 tudi doktoriral. \xc5\xbde leta 1920 je vstopil v Komunisti\xc4\x8dno partijo Jugoslavije. Do leta 1925 je bil v vodstvu SKOJa v Sloveniji, leta 1924 pa je bil celo delegat na 4. kongresu Komunisti\xc4\x8dne mladinske internacionale v Moskvi. Med letoma 1925 in 1929 je bil \xc4\x8dlan Pokrajinske konference Komunisti\xc4\x8dne partije Jugoslavije in bil tam odgovoren za Slovenijo. Leta 1926 je bil Kermauner delegat na 3. kongresu KPJ na Dunaju. Leta 1928 je postal sekretar PK KPJ, novembra istega leta pa je bil na 4.kongresu KPJ v Dresdnu izvoljen za namestnika \xc4\x8dlana Centralnega komiteja Komunisti\xc4\x8dne partije Jugoslavije. _NEWLINE_Kasneje je bil na dveh sodnih procesih v letih 1931 in 1933 obsojen na zaporno kazen. Kazen je prestajal v zaporih v Mariboru, Sremski Mitrovici in Lepoglavi. Leta 1939 je bil izklju\xc4\x8den iz KPJ. _NEWLINE_Med drugo svetovno vojno je bil zaprt in interniran v italijanskih tabori\xc5\xa1\xc4\x8dih, kasneje pa so ga Nemci poslali v koncentracijsko tabori\xc5\xa1\xc4\x8de Flossenb\xc3\xbcrg ter kasneje v Buchenwald._NEWLINE_Po vojni se je vrnil v politiko in imel do leta 1948 visoke politi\xc4\x8dne funkcije. Leta 1947 je bil \xc4\x8dlan delegacije na posvetovanju ministrov za zunanje zadeve ali njihovih namestnikov v Moskvi, leta 1948 pa je sodeloval na enakem posvetu v Londonu. Leta 1948 bil obdol\xc5\xbeen sodelovanja s tajno nem\xc5\xa1ko politi\xc4\x8dno policijo med bivanjem v koncentracijskih tabori\xc5\xa1\xc4\x8dih in ponovno zaprt. Julija 1949 pa je bil iz zapora izpu\xc5\xa1\xc4\x8den, ker ga niso uspeli prepri\xc4\x8dati, da bi podpisal la\xc5\xbene obto\xc5\xbebe. _NEWLINE_Od leta 1949 je bil znanstveni sodelavec v NUK v Ljubljani, kasneje pa se je za\xc4\x8del ukvarjati z zgodovino delavskega gibanja v Sloveniji._NEWLINE_Njegova sinova sta bila slovenski pisatelj, esejist in kritik Taras Kermauner ter pesnik Ale\xc5\xa1 Kermauner.'